
Persongalleri

Haveng, Sennesvik:

Oleanna Haveng, hovedperson

Alexander Haveng, Oleannas ektemann

Carsten Haveng, Alexanders far

Ranveig, Carstens hustru

Elen Haveng, Alexanders mor, død

Barbro, Alexanders og Iseliljas farmor, død

Todni, kokke

Perline, taus på Haveng

Karen, taus på Haveng, død

Olaves, gartner på Haveng

Flora, Olavesʼ hustru

 

Prestegården, Hol: 

Louise Alstad, Oleannas to år eldre søster

Knud Alstad, prest, død

Angus, prestens nevø, død

Åshild og Vemund, tjenestefolk i prestegården

Ebrikka, fjøstaus

Jon fra Baarsund, Louises forlovede

På Ure:

Torfinn Angell, Oleannas seks år eldre bror, gift med Emma

Emma Angell, Torfinns hustru

Milly (Magdalene) Angell, Oleannas mor

Edmund Angell, Oleannas far, død

Wilhelmine, Oleannas tante

Herlaug, kokke på Ure

Johanne og Christiane, tauser på Ure

 

På Sandstad, Stange prestegjeld:

Iselilja Sandstad, Alexanders søster

Ivo Lykke Sandstad, Iseliljas ektemann

Gunner og Ona Sandstad, Ivos foreldre

Arnlaug, Tuppen og Oline, tjenestejenter på Sandstad

Clemet, Ranveigs bror, død

 

Andre:

Martin Haakonsen, sesongfisker, Oleannas tidligere kjæreste

Antonette, Iseliljas tidligere selskapsdame, død

Miriam på Schaftnes, Oleannas venninne, død

Rakel, Miriams mor

Einar, Miriams far

Solveig, taus på Schaftnes

Lorense, fattigjente fra Finstad

Borre, Lorenses far

Serina Enge, enkefrue på Hol

Vesla, tidligere taus på Haveng, død

Vilfred, byggherre, gift med Vesla


Slik sluttet forrige bok:

Ranveig stirret ut på de blå bølgene. Rundt henne hørtes latter og rop. Noen hadde en intens diskusjon. De var hissige, begge påsto å ha rett. Men det slo henne at alle virket så bekymringsløse, som om livet var det som skjedde her og nå. Og ingens tanker kretset rundt mørke ting, slik hennes tanker gjorde.

Hun følte seg hudløs. Det var som om hun lå i det kalde havet og holdt på å drukne. Det kjentes som hun sank og sank. Alt gjentok seg. Alt sammen. Det var som om selve livet forrådte henne. Det fantes da mange syndere der ute, så hvorfor skulle hun streve så mye mer enn alle andre? For det var sannelig slik det føltes.

Det var bare å innse at det ikke bare var sjøgangen som gjorde henne syk. Hun hadde regnet på det nå, og det var som hun mistet fotfestet – igjen. Hun ventet barn. Vilfreds barn. Det kunne ikke være Carstens. De hadde ikke elsket siden de første ukene etter bryllupet.

Carsten var gått for å hvile seg. De reiste jo fint, hadde betalt for gode sengeplasser. Og han hadde lovet henne at det kom til å bli bedre. Kroppen ble etter hvert vant til sjøgangen og da kom kvalmen til å gi seg.

Så feil tok han.

Det skulle ikke være mulig at det skjedde igjen. Dette måtte være Herrens straff.

Hun var glad for at hun var alene nå, hun måtte samle seg, puste ut og prøve å tenke. Klekke ut en skikkelig forklaring, og så fikk hun se hva hun måtte gjøre. Om hun ble nødt til å oppsøke en klok kone når de kom til Stange. Det fikk vel være måte på Carstens velvilje?

Hun kløv opp et trinn langs båtsiden. Langt der nede frådet bølgene, de hadde godt med vind i seilene. De for over havet med god fart og glidende bevegelser.

Skosålen hennes var glatt. Ranveigs hjerte dunket hardt da hun kom seg høyere opp og kunne lene seg langt over relingen. Falt hun, falt hun i døden, og man druknet ikke med det samme, det hadde hun hørt. Så langt ned til vannet var det ikke herfra. Falt man fra utkikkstønna oppe i masten, døde man med det samme. Det var noe ganske annet.

Herfra ville det ta litt tid før man mistet bevisstheten. Men hun skulle ikke gjøre som enkefru Enge. Hun var ikke feig. Hun hadde begynt på nytt før, og kunne gjøre det igjen om hun måtte.

Hun skulle til å senke seg ned på trygg grunn på dekket, da skoen skled bortover det fuktige plankebordet, og hun mistet brått grepet om relingen.


1

På havet utenfor Bodø, august 1822

Ranveig glapp taket om relingen og falt frem over kanten. Hun så de frådende bølgene langt der nede. Herregud, nå dør jeg!

Hun grep febrilsk etter noe å holde fast i, men klorte bare i luften, og alt syntes å skje så uendelig sakte. Hun hørte rop. Kjente hvor kald luften var her ute på fjorden, hvordan det strømmet og virvlet opp dråper av salt fra det mørke havet under henne. Jeg vil ikke dø!

Brått rykket det smertefullt til rundt ankelen, kroppen dasket mot båtsiden og hun mistet pusten med det samme. Ranveig gispet og hikstet da hun skjønte at noen holdt henne fra å falle hele veien ned i havet.

Så ble hun trukket opp over relingen og falt sammen på dekket. Hun var reddet. Hun skulle ikke dø i dag allikevel. Hun kunne ikke tro det, hun hadde vært så sikker på at det var over da hun falt. Hun hadde ikke hørt noen bak seg, trodde hun var alene.

Det hadde vært døden og henne og ingenting annet.

Ranveig skalv så hun ristet. Det blankskurte dekket gynget for øynene hennes. Carsten la jakken sin rundt henne.

– Du skulle bare ha sluppet meg, hikstet hun. – Jeg … Jeg ville ikke dø, men jeg lever ikke heller, jeg … Jeg lever jo ikke.

– Hysj nu, ba han mildt. Han vugget henne i armene sine.

– Jeg fortjener ikke din godhet, Carsten! Jeg har ikke vært tro mot deg, hulket hun. – Jeg er så lei meg! Jeg mente ikke å … Jeg trengte bare å føle meg … fri!

– Så, så, ikkje sei meir nu. La oss snakk sammen seinar. Det e andre øra her også, hvisket han mens han fortsatte å vugge henne i armene sine. – Det va ei ulykke! Det e glatt og sleipt på dekket, vi må vær ytterst førsektig når vi ferdes her ute! Sånn, ja. Bære sett heilt stille. Du e trygg hos meg.

– Går det bra med dåkk? En bekymret stemme over dem fikk Ranveig til å sette seg litt mer opp. Hvor mange hadde fått med seg det som skjedde?

Da hun så opp, oppdaget hun alle de bekymrede ansiktene. Hun presset seg mot Carsten igjen, ville bare flykte og bli borte. Hun så mye mer enn bekymring blant de som sto rundt dem. Hun så at flere av dem trodde hun hadde gjort det med vilje.

– Herregud, det var ikke meningen, hvisket hun hest. – Jeg trodde jeg holdt meg fast, men så mistet jeg fotfestet og taket glapp.

– Eg e glad før at det endte godt, sa en myndig stemme midt i mengden. Ranveig flyttet blikket bort på ham. Kapteinen hadde kommet til. – Det kunne ha endt rektig så galt det her. Det e ingen som får klatre rundt her! ropte han ut. Ranveig presset leppene fortvilet sammen. Hun var kald, men skamrødmen banket i kinnene.

– Jeg mente det ikke, Carsten, hvisket hun sammenbitt. – Jeg gjorde det virkelig ikke med vilje, selv om jeg … Det gjør bare så vondt. Tårene vellet opp igjen. – Jeg klarer ikke å bære det mer.

– Hysj, ba han. – Du må ikkje sei sånt, Ranveig. Dessuten så eg at du falt. Resten finn vi ut av.

På Haveng

Louises hjerte dunket av opprømthet og usikkerhet da hun banket på døren til søsterens hjem og tjenestejenta deres, Perline, åpnet opp.

– Enkefru Alstad, neide hun blidt. – Eg ska gje beskjed om at Dåkk e her, men det e bære å bli med inn.

– Eg vil gjerne snakk med både han Alexander og ho Oleanna, hvis det e mulig?

Perline nikket. – Naturligvis. Han sjøl e ute, men eg ska straks få gjett beskjed.

– Takk. Det ska ikkje ta så lang tid. Hun visste jo at det var hektiske dager nå med slåttonn og innhøsting.

Da Louise satt i sommerstuen rett etterpå, var hendene klamme. Hun burde ikke være så nervøs, men kunne ikke hjelpe for at det var slik kroppen reagerte.

Oleanna smilte oppmuntrende, som om hun skjønte at det måtte være noe helt spesielt hun hadde kommet for.

Da døren til sommerstuen gikk opp igjen, var det heldigvis Alexander som kom inn. Han var fuktig i pannen, og den lyse skjorten hadde jordflekker på seg. Synet av ham minnet Louise på hvorfor hun hadde vært så kjær i ham før Oleanna giftet seg med ham.

– Eg har nåkka eg vil lægg fram før dåkk. Det e et forslag – og et ønske – fra Jons og mi sida. Hun kremtet nervøst. Det var jo bare å få det sagt. Det verste som kunne skje var at hun fikk et nei. Men dette betydde så mye for dem at et nei ville føles ille.

Alexander satte seg ved siden av Oleanna med et spørrende uttrykk i ansiktet.

– Førtell!

– Han Jon og eg ska gift oss, som dåkk nok veit. Det e hannes barn eg venta, og vi ser fram tel endelig å få del åran som kommer. Nu e det også sånn at eg ikkje kan tenk meg tel å bli boandes i prestegården, det e før mange vonde minna der. Før meg hør gården dessuten tel kirka. Det e en stor gård, og eg kan tenk meg tel å få nån tel å driv den før meg hvis ikkje en ny prest vil leie der.

– Ja, det e mange minna knytta tel gården, det førstår vi, sa Oleanna medfølende. – Dåkk har altså funnet ut kor dåkk vil bo når dåkk e gift? Søsteren smilte unnskyldende, nesten brydd. – Eg har en anelse om at det ikkje blir i Baarsund?

– Nei, det blir før strevsomt. Ikkje før det, eg hadde tålt det, men han Jon vil ikkje. Han kjæm tel å sei opp kontrakten med familien vårres. Vi har tenkt på … Louise var tørr i halsen og fikk ikke til å fullføre setningen. Hun skulle så gjerne hatt litt å drikke.

– Perline? Oleanna vinket på tjenestejenta som sto ved døren.

– Kan vi få litt vann?

– Det kjæm straks, svarte Perline og gikk mot spisestuen og kjøkkenet som lå innenfor den. Louise smilte takknemlig. Søsteren kjente henne godt.

– Ka dåkk har tenkt på? Oleanna fortsatte der hun slapp.

– Eg veit ikkje om dåkk allerede har funnet nån tel å driv oppfostringshuset? Om ikkje, kunne han Jon og eg gjerne tenk oss å bli bestyrere og bo der og driv hjemmet.

Oleanna stirret på henne. Så sendte hun Alexander et raskt blikk. Som om hun ville spørre ham uten å si noe høyt.

– Mein du det her? E han Jon og du heilt enige om det? spurte Oleanna.

– Ja, nikket Louise. – Eg har tenkt lenge på det, før eg har jo tvillingan, og eg har blitt så glad i dæm at eg ikkje ser før meg å skilles ad med dæm nån gang igjen. Dessuten vil det gje livet vårres ei mykje større meining om vi kan hjælp andre som treng det.

– Eg vesst ikkje at du gikk med et sånt ønske, sa Oleanna forundret.

– Det har nu blitt sånn, og så har det bære vokst og blitt et stort ønske og håp, men det e klart, det e jo ikkje nåkka eg bære kan bestem meg før. Det må jo pass før dåkk også, og eg har ikkje turt å del den her drømmen med dåkk før. Det e dåkk som må ta den avgjørelsen, men eg vil spør allerede nu. Oppfostringshuset e jo ikkje ferdig før tel neste sommer, og inntel da vil vi jo så klart bli boandes i prestegården, om det nu e et forslag dåkk synes om. Og hvis det sku vær sånn at det e en mulighet før oss, vil vi gjerne ha han Vemund og ho Åshild med oss dit også.

Louise så på dem mens hjertet dunket hardt. Nå hadde hun endelig fått sagt hva de drømte om, og det dirret i henne av spenning mens hun ventet på svar.

